32006R1291
L 236/20
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1291/2006 НА КОМИСИЯТА
от 30 август 2006 година
за изменение на Регламент (ЕО) № 795/2004 за определяне на подробни правила за прилагането на схемата за единно плащане, предвидена в Регламент (ЕО) № 1782/2003 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (EО) № 1782/2003 на Съвета от 29 септември 2003 г. относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители и за изменение на Регламенти (EИО) № 2019/93, (EО) № 1452/2001, (EО) № 1453/2001, (EО) № 1454/2001, (EО) 1868/94, (EО) № 1251/1999, (EО) № 1254/1999, (EО) № 1673/2000, (EИО) № 2358/71 и (EО) № 2529/2001 (1), и по-специално член 145, букви в) и г) от него,
като има предвид, че:
(1)
Регламент (ЕО) № 795/2004 на Комисията (2) определя правилата за прилагане на схемата за единно плащане на площ от 2005 г.
(2)
Опитът от административното и оперативното прилагане на посочената схема на национално ниво показва, че в някои отношения са необходими по-подробни правила, а в други е необходимо да се уточнят и адаптират съществуващите правила.
(3)
За да се улесни прехвърлянето на правата на плащане на земеделските производители, следва да се предвиди създаването на частични права без земя и да се уреди тяхното прехвърляне.
(4)
В случай че правата на плащания, чиято единична стойност е увеличена с повече от 20 % чрез референтни количества от националния резерв, не са използвани в съответствие с член 42, параграф 8, втора алинея от Регламент (ЕО) № 1782/2003, само увеличението на стойността се връща незабавно в националния резерв.
(5)
Правата, разпределени от националния резерв по повод на административни актове или съдебни постановления, за да се компенсират земеделските производители, не подлежат на ограниченията в съответствие с член 42, параграф 8 от Регламент (ЕО) № 1782/2003.
(6)
За да улеснят движението на правата на плащания, земеделските производители могат да се откажат от доброволните права на плащания към националния резерв.
(7)
Регламент (ЕО) № 795/2004 следва да бъде съответно изменен.
(8)
Поради факта, че случаите, за които се отнасят член 1, параграф 2 и член 1, параграф 4, биха могли да настъпят от 1 януари 2005 г. или, съответно, 2006 г., е целесъобразно да се предвиди посочените членове да се прилагат с обратна сила от тези дати.
(9)
Мерките, предвидени в настоящия регламент, са в съответствие със становището на Управителния комитет за директните плащания,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 795/2004 се изменя, както следва:
1.
Член 3 се изменя, както следва:
а)
параграф 3 се заменя със следното:
„3. Когато размерът на парцела, който е прехвърлен с права на плащания в съответствие с член 46, параграф 2 от Регламент (ЕО) № 1782/2003, възлиза на по-малко от един хектар, земеделският производител може да прехвърли съответстващата част на правото на плащания със земята като стойността се изчислява за съответния парцел. Останалата част от правото на плащания остава на разположение на земеделския производител със съответно изчислена стойност.
Без да се засягат разпоредбите на член 46, параграф 2 от посочения регламент, ако земеделският производител прехвърли част от правото на плащания без земя, стойността на двете части се изчислява пропорционално.“;
б)
параграф 4 се заличава.
2.
В член 6, параграф 3 трета алинея се заменя със следното:
„Член 42, параграф 8, първа алинея от Регламент (ЕО) № 1782/2003 се прилага за права на плащания, чиято единична стойност е увеличена с повече от 20 % в съответствие с втора алинея от настоящия параграф. Член 42, параграф 8, втора алинея от посочения регламент се прилага само за размера на увеличението на стойността на правата на плащания, чиято единична стойност е увеличена с повече от 20 % в съответствие с втора алинея от настоящия параграф.“
3.
В член 23а се добавя следното изречение:
„Член 42, параграф 8 от посочения регламент не се прилага за права на плащания, които се разпределят съгласно настоящия член.“
4.
В член 24 се добавя следният параграф:
„3. Земеделският производител може да се откаже от доброволните права на плащания към националния резерв с изключение на правата на плащания за заделена земя.“
5.
Член 50 се заменя със следното:
„Член 50
1. Държавите-членки информират чрез електронни средства Комисията всяка година:
а)
в срок до 15 септември на първата година от прилагането на схемата за единно плащане на площ и в срок до 1 септември през следващите години - за общия брой заявления в рамките на схемата за единно плащане на площ за текущата година, заедно със съответното общо количество на правата на плащания, предявени за плащане, и общия брой на придружаващите допустими хектари;
б)
в срок до 15 септември - за окончателните данни за общия брой заявления в рамките на схемата за единно плащане на площ, приети за предходната година, и съответното общо количество на плащанията, които са извършени, след прилагане, в зависимост от случая, на мерките, посочени в членове 6, 10, 11, 24 и 25 от Регламент (ЕО) № 1782/2003, както и общата сума на количествата, задържани в националния резерв към 31 декември предходната година.
2. В случай на регионално прилагане на схемата за единно плащане на площ, предвидено в член 58 от Регламент (ЕО) № 1782/2003, държавите-членки информират за съответната част от тавана, определен в съответствие с параграф 3 от посочения член, до 15 септември на първата година от прилагането на схемата.
За първата година от прилагането на схемата за единно плащане на площ информацията, посочена в параграф 1, буква а), е на база прогнозни права на плащания. Същата информация на база окончателни права на плащания се съобщава до 1 март следващата година.
3. В случай на прилагане на мерките съгласно член 69 от Регламент (ЕО) № 1782/2003 държавите-членки информират за общия брой заявления за текущата година заедно със съответното общо количество за всички заинтересовани сектори по отношение на задържаните количества съгласно посочения член в срок до 1 септември.
До 1 септември окончателните данни за общия брой заявления съгласно член 69 от Регламент (ЕО) № 1782/2003, приети за предходната година, и съответното общо количество на плащанията, които са извършени за всички заинтересовани сектори по отношение на задържаните количества съгласно посочения член.“
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага от деня на влизането му в сила, с изключение на член 1, параграф 2, който се прилага от 1 януари 2005 г., и член 1, параграф 4, който се прилага от 1 януари 2006 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 август 2006 година.